Idiomanan na Aruba

**Aruba** ta un sociedad sumamente multilingual caminda mayoria di e habitantenan ta domina mas cu un idioma. Hopi Arubiano ta capas di combersa den por lo menos tres di e siguiente idiomanan: Papiamento, Hulandes, Ingles y Spaño y ta cambia comodamente entre dos of mas di e idiomanan aki den bida diario, haciendo e isla un di e teritorionan linguisticamente mas diverso den Caribe.

E pais insular tin dos idioma oficial, cu ta Papiamento y Hulandes. E sistema di enseñansa local ta rekerí pa studiantenan siña Ingles y Spaño desde scol basico. Otro idiomanan, manera Portugues, Chines, Crioyo Haitiano y hopi otro, tambe ta wordo papia den comunidadnan minoritario riba e isla. Segun estimacion na 2010 e gruponan etnico mas grandi tabata: Hulandes 78.7%, Colombiano 6.6%, Venezolano 5.5%, Dominicano 2.8% y Haitiano 1.3%., 

Tur e cuater idioma, Papiamento, Hulandes, Ingles y Spaño, cu ta wordo uza como idioma principal of idioma primario bou di e poblacion Arubano a mira cambio den e periodo di 1980 te 2010 (idioma principal ta expresa den tabel como % di e total).:

## Idiomanan principal
### Papiamento

Segun Gobierno di Aruba, e idioma materno y idioma primario di casi tur Arubiano ta Papiamento, un idioma crioyo cu su raiz te na siglo diesseis. Sinembargo, Papiamento no tabata papia extensamente na Aruba te den siglo 18 y 19, ora cu e idioma a bira mas presente den material riba e isla, particularmente den e bukinan di scol Catolico Romano. 

Papiamento ta un idioma mescla cu ta combina elementonan for di Portugues, Spaño, Hulandes y tambe algun rasgo di idiomanan Africano y Arawak. Su evolucion a tuma luga na Corsou durante siglo 16 ora cu e Africanonan sclabisa y e sclabisanan Spaño a desaroya un medio comun pa por comunica entre nan mes. 

Desde mei 2003, Papiamento ta e di dos idioma oficial riba Aruba, hunto cu Hulandes, y e ta ser considera como un marcador esencial di identidad nacional. 

Den area di enseñansa, Papiamento no tabata ricibi masha atencion na Aruba te na 1995. E idioma a wordo inclui oficialmente den e curiculo escolar na 1998 y 1999. Desde e tempo ey, e isla a brasa su idioma nativo. Awendia, bijbel, diccionario y cuentanan di hada skirbi den e idioma ta facilmente disponibel riba e isla.

### Hulandes
Pa decadanan Hulandes ta un di e idiomanan oficial di e isla ya cu e isla ta un parti contituyente di Reino Hulandes. Apesar di su status oficial, e ta incomun como un prome idioma papia. Un estudio di Croes (2015) entre estudiantenan a revela cu, apesar di e uzo amplio di Hulandes como idioma di instruccion, e idioma practicamente no tin funcion comunicativo pafor di les. Banda di enseñansa, e uzo di Hulandes ta principalmente den asuntonan huridico y di gobernacion.

### Ingles
Aruba a reconoce Ingles como un idioma internacional, y a exigi pa muchanan siña Ingles for di klas 4 di scol basico. Uzo di Ingles riba e isla ta data for di cuminsamento di siglo diesnuebe, tempo cu e Inglesnan a ocupa Corsou, Aruba y Boneiro. Ora cu e gobernacion Hulandes riba e islanan a reanudá na 1815, autoridadnan a tuma nota di e uzo ya generalisa di e idioma. Fin di añanan 1920 y inicio di añanan 1930 un cantidad grandi di hende cu ta papia Ingles, for di particularmente Caribe anglofonico, a wordo treci na e isla durante e añanan di boom di petroli. Hopi di e inmigrantenan aki tabata biba den e area di San Nicolas, caminda refineria Lago tambe tabata situa. Te cu awe, hopi di nan descendiente a keda cu Ingles Crioyo como nan prome idioma. 

Aunke Ingles no ta e lingua franca riba e isla, el a bira un idioma hopi popular bou di e hubentud. Ademas, Ingles ta un di e idiomanan mas importante den economia di Aruba. Un di e sectornan economico principal ta turismo, mientras un cantidad significante di turista ta procedente di Merca y Canada. Mas recientemente, tin un aumento den uzo di idioma Ingles den enseñansa superior, por ehempel na Universidad di Aruba.

### Spaño

Prome cu gobernacion Hulandes, Aruba tabata un colonia Spaño di 1499 te 1636. Spaño a bira un idioma importante riba e isla den siglo diesocho debi na cercania y lasonan economico estrecho cu colonianan Spaño den cercania den loke awor ta Venezuela y Colombia, Door di e localisacion geografico aki di Aruba, awendia hopi Arubiano y inmigrante tambe ta domina Spaño. Studiantenan Arubiano ta cuminsa siña e idioma for di klas 5 di scol basico. Mientras 28% di e poblacion di Aruba ta papia Spaño na cas, un porcion significante di e poblacion ta uza Spaño como e di dos of di tres idioma, 73.8% di esnan naci na Aruba y 73.9% di inmigrantenan.